Imtella' Awwissu 24, 2021 Rapport: Ruth Amaira Qadfa ta' iktar minn elf kilometru kienet ta' sfida kbira għal żewġ qaddiefa, li bis-saħħa tagħhom inġabru iktar minn għoxrin elf ewro għall-Fondazzjoni Inspire. Dorian Vassallo u Albert Gambina ffaċċjaw l-elementi tat-temp u l-isfida tal-baħar biex irnexxielhom jaslu qawwijin u sħaħ. B'kayak ta' tnejn taħt xemx tiżreġ – Vassallo u Gambina, li għandhom bejn is-60 u t-63 sena, qadfu sa Sqallija u madwar din il-gżira Taljana. It-tentattiv tagħhom li jaqdfu lura Malta ma kienx possibli minħabba l-previżjoni ta' baħar imqalleb. "Kien hemm ħafna perikli oħra, kien hemm dgħajjes għax f'Awwissu kulħadd joħroġ bid-dgħajsa. Kien hemm il-maltemp, u l-iktar waħda li forsi ffaċċjajna kient is-sħana, għax ġieli qdifna għal sigħat twal fl-eqqel tax-xemx ta' waranofsinhar." Iżda li tisfida s-sħana ta' Lulju w Awwissu mhijiex faċli. Bejn l-għejja, nuqqas ta' rqad, il-baħar u t-temperaturi għolja, iż-żewġ qaddiefa għexu t-tifsira tal-volontarjat għall-karità. Il-marki tax-xemx fuq ġilda skura huma xhieda tal-qilla tas-sajf. Id-distanzi twal li riedu jaqdfu kuljum kienu wkoll sfida oħra – id-distanza ta' madwar Għawdex u ftit iktar, kuljum. "L-għejja, it-toqol tad-dgħajsa, għax biex intellgħu d-dgħajsa, dik kienet tiżen 80 sa 90 kilò bl-affarijiet kollha li kellna nieħdu fiha." Dak li għamlu kien b'risq il-fondazzjoni Inspire, bit-tnejn jammettu li dak li għamlu kienet sfida fiżika u psikoloġika ħi ħalliethom għejjiena, imma sodisfatti li kienu determinati li jagħmluha.